Den tidligere Triton-spiller Jan Ø. Jørgensen er slået ud af badmintonturneringen All England.

Joachim Persson levede op til favoritrollen i torsdagens danskerduel mod Jan Ø. Jørgensen ved badmintonturneringen All England. De to unge spillere står først for, når der på et tidspunkt skal findes en afløser for Peter Gade som Danmarks bedste herresinglespiller, og Joachim Persson er - bedømt ud fra kampen - tættest på. Han vandt duellen mod Jørgensen i to sæt, 21-15 og 21-18, og kvalificerede sig til kvartfinalen, hvor han risikerer at stå overfor den kinesiske verdensstjerne Lin Dan. Den danske herredouble med Lars Paaske og Jonas Rasmussen er også videre, efter de tidligere verdensmestre besejrede et japansk par i to sæt. Til gengæld røg den sjetteseedede damedouble med Kena Frier Kristiansen og Kamilla Rytter Juhl ud efter et overraskende klart nederlag på 12-21, 8-21 til et useedet engelsk par. /ritzau/